Taa,
ero yimaw on wara takî tî xakn̂e Sawru,
Kporin komo ponarono komo waihkacho poko tî nîmtapocetîkekn̂e okwe.
Xesus ponarono komo kr̂a tahsîpore nasî waihkachome,
kekn̂e roro tî mîk hak ya.
Ero yimaw marha Tamasku pona tîto xe takî tî xakn̂e hara.
Ero ke Kaan yaka cewomsom yaka tî cekn̂e.
Apa,
kekn̂e tî yîwya,
Tamasku pona owto xe was amn̂e.
Ero ke cma re akaritan mîmewresî enmekno rin̂e komo n̂enîrî,
iitono komo n̂enîrî.
On wara kacho cma re mîmewresî,
Yarî cesî Sawru anarme tpanatnmetopo komo pona etowxapu komo yahsîso.
Noro yipu komo yenîche noro n̂ekpe tak xiya Xerusaren pona.
Cemeknumiso n̂ekpe kîrkomo,
wooxam komo marha,
kacho cma re mîmewresî.
Tamasku pono komo ya on̂enporî mîn mîmewresî,
kekn̂e tî Sawru.
Ero wa tî kekn̂e Kaan yaka cewomsom ya.
Ero yinhîrî tak Tamasku yesamarî yaw takî tî cekn̂e Sawru.
Esama yaw rma exitaw ewto pahnoke weeyu imo takî tî n̂esenpekn̂e yîwya oco.
Kah yawno tî mîn n̂esenpekn̂e.
Roowo tî weipekn̂e noro mamhoko.
Ero warai tî n̂esenpekn̂e kopi.
Ero ke takî tî Sawru n̂epîrkekn̂e roowo pona.
Tooto mtapotarî warai tî n̂encekn̂e.
On wara tî kekn̂e yîwya,
Ai Sawru,
Sawru,
ahce kacho Ow memetanmekya ha?
kekn̂e tî yîwya.
Yîmtapotarî yentache tak on wara tî n̂eyukyakn̂e Sawru,
Onoke Amoro Apa kopi?
kekn̂e tî.
Xesus Ow ha an̂emetanmekrî rma,
kekn̂e esenpoxapu.
N̂esekatkekn̂e ro makî tî Sawru,
tatanakn̂e mak.
On wara tî kekn̂e,
Apa,
ahce poko oyexi xe mai ha?
kekn̂e tî.
On wara tî n̂eyukyakn̂e Xesus,
On wara wîîkes awya,
awomko tak ha.
Tamasku pona rma etok ha.
Iito awexitaw tak tooto mokyasî ahyaka.
Poko awehtopo tak n̂ekatîmyasî noro awya,
kekn̂e tî yîwya.
Ero wa tî kekn̂e Kporin komo Sawru ya.
Iito rma tî xatken̂e Sawru yakrono komo,
n̂ecececetken̂e makî tî.
Tîtken̂e makî tî xatken̂e.
Tapota rma tî re n̂encetken̂e.
Tîmtapotaxmu yenîhra rma tî xatken̂e.
Ero wa tî xatken̂e.
Ero yinhîrî takî tî piiri nawomyakn̂e Sawru.
Cewke cma re xakn̂e.
Enîhra thakwa rma tko tî xakn̂e okwe.
Ero ke aporî poko takî tî noro naar̂atken̂e akrono komo Tamasku pona.
Ero ke iito tî xakn̂e Sawru.
Osorwaw ro tî kokmamyakn̂e ewuhra rma thakwa.
Ero wicakî xa marha tî eseresmara xakn̂e,
wooku yerîhra marha tî xakn̂e.
Ero wa tî xakn̂e Sawru.
Taa,
Tamasku po rma tî xakn̂e Xesus ponarono.
Ananiasî tî mîk xakn̂e noro yosotî.
Noro ya takî tî n̂esenpekn̂e hara Kporin komo.
Ananias,
kekn̂e tî yîwya,
Ananias.
Ai,
kekn̂e takî tî noro,
ahce wa ka xe mai owya Apa?
kekn̂e tî.
On wara tî kekn̂e Kporin komo yîwya,
Ananias,
esama yaw tak etok ha,
Patawno,
kacho yaw.
Iito nasî mîîmo,
Xutas mîn.
Noro yaka etok ha.
Noro ya tak kasko on wara,
Ahto tî nai Sawru Tahsu pono?
kasko yîwya.
Oyakro tîmtapotaxmu me tak nai noro.
Tooto n̂enwo noro twosoto,
Ananias,
mîkro,
kacho marha n̂enta.
Tmeretîyahsîrî marha tî n̂enwo awya cewke tak cehtome hara.
Ero wa awenwo twosoto Sawru.
Ero ke etok ha yîhyaka,
kekn̂e tî Kporin komo Ananias ya.
Kopi,
kekn̂e takî tî Ananias,
kopi.
On wara tko kexe tooto komo noro poko,
Apa.
Kaan xîkrî komo yemetanmekn̂e ro mak mîk kopi,
Xerusaren pono pen komo yemetanmekn̂e ha,
kexe mer̂pono pîn komo noro poko kopi.
Ero wa ciino riso xa hara tî mokye oona amna cheka hara.
Apona enîn̂e komo yahsîso noro mohtopo wencesî.
Tîmsom pokono yenîn̂e komo karitan marha tî nai yîhyaw,
Ahnoro Xesus ponarono komo n̂emeknumipe moso,
kacho ha.
Ero wece mohxapu tî mîk kopi,
kekn̂e takî tî Ananias Kaan ya.
Yîmtaka tko tî n̂eyukyakn̂e Kporin komo on wara,
Etoko rma,
onmen̂ekatho rma mîk ha.
Oyekatîmn̂e me tak nasî noro amn̂e.
Xenciu komo ya oyehtopo n̂ekatîmyasî,
kayaritomo komo ya marha,
Ixaw Yana komo ya marha,
ero warai komo ya n̂ekatîmyas amn̂e oyehtopo.
Emapona roro awahwokacho chew mas amn̂e,
oyehtopo yekatîmrî poyero masî ero yipu chew,
kacho marha yîhtînomexpo xe wasî yîwya,
kekn̂e tî Kporin komo Ananias ya.
Ero ke n̂ewehcakn̂e takî tî Ananias.
Xutas mîn yaka tî cekn̂e.
On wara tî kekn̂e Sawru ya,
Oyakno Sawru,
awenso kmoko.
Kporin komo Xesus yanme tan kmoko.
Esama yaw n̂esenpekn̂e awya Noro yanme rma tan kmoko awenso.
Awewtanîretome hara oyen̂epew,
Kaan Yekatî ken̂e awitome marha,
kekn̂e tî Anan̂ias yîwya.
Ero wa kache rma takî tî Ananias ya Sawru yewru yahrutoponho tak n̂epîrkekn̂e yîpîpîthîrî warai.
Ero ke n̂een̂akn̂e hara,
n̂etar̂akn̂e marha.
Ero yimaw rma takî tî n̂emihcakn̂e.
Ero yinhîrî takî tî n̂eseresmekn̂e kar̂pe cehtome hara.
Iito rma tî ka xakn̂e yaake kaamo Tamasku po rma ha ka.
Xesus ponarono komo yaw rma tî n̂enmayakn̂e.
Ero wa tî xakn̂e Sawru.